Jann Sjursen (KRF), 2003-05-08:
Jeg vil godt sige tak til forespørgerne for at rejse denne her relevante debat.
Det er klart, at de ledighedstal, som vi nu ser, er bekymrende, og derfor finder vi det sådan set også på sin plads at rejse debatten her i dag.
Regeringen har på sin side henvist til - også i det forslag, der er fremlagt for Folketinget i dag - at der allerede er truffet initiativer, som skal være med til at forbedre beskæftigelsen.
Det gælder for det første initiativer i relation til projektet »Flere i arbejde«, som vi også fra Kristeligt Folkepartis side har lod og del i, og som jo på mange måder har givet arbejdsmarkedspolitikken mere generelt et skub fremad, også til gavn for beskæftigelsen, som vi ser det fra Kristeligt Folkepartis side.
Der er ingen tvivl om, at de strukturændringer, der er blevet foretaget i de senere års arbejdsmarkedsreformer og altså også fulgt op under den nuværende regering, vil føre til en mere aktiv arbejdsmarkedspolitik og også føre til, at flere reelt kommer i beskæftigelse.
Så langt, så godt, set med Kristeligt Folkepartis øjne.
Når det så kommer til det andet hovedargument fra regeringens side med hensyn til, hvad man rent faktisk har gjort på området, så er det jo en henvisning til lavere skat på arbejdsindkomst, sådan som det nu er aftalt med Dansk Folkeparti som opfølgning på nogle af de løfter, der blev afgivet i regeringsgrundlaget.
Her må vi sige, at vi ikke finder, at man nåede langt nok, og slet ikke set i forhold til, hvad der er brug for, når det gælder om at forbedre beskæftigelsen og også på længere sigt i øvrigt at forøge arbejdsudbuddet.
I stedet for at lade en skattelettelse komme især husejere og bilejere til gode, sådan som det sker med skattestoppet, burde man i virkeligheden målrette lettelserne på skat på arbejdsindkomst, sådan at vi fik det optimale ud af det i forhold til at få flere i arbejde.
Vi beklager dybt, at man ikke nåede dertil i dette forårs forhandlinger, som jo endte med en aftale med Dansk Folkeparti, en aftale, som heller ikke er fuldt finansieret,
og derfor må man også sætte spørgsmålstegn ved, om det er ansvarlig finanspolitik at finansiere en skattereform på den måde, som regeringen har tænkt sig.
Det finder vi faktisk ikke fra Kristeligt Folkepartis side.
Vi finder heller ikke fra Kristeligt Folkeparti side, at vejen frem generelt er at lempe finanspolitikken eller øge det offentlige forbrug for ad den vej at skaffe flere i arbejde, men det bør ske ved fortsatte målrettede strukturreformer på arbejdsmarkedet, hvor vi mener, at denne regering med bidrag fra forligspartierne har bidraget positivt, også på skatteområdet, for at nævne to af de helt centrale områder, hvor vi altså på det sidste område ikke nåede så langt, som vi fra Kristeligt Folkepartis side kunne ønske, i forårets forhandlinger.
Derfor må man jo med rette se frem til, at regeringen i den kommende tid kommer med forslag, som bliver mere konkrete end det, der er givet tilsagn om i debatten her i dag, for det har ikke været så meget endda.
Det bør være en hovedopgave for regeringen såvel som for os andre at sikre, at vi ikke bare fortsat ser ledigheden stige, men at vi reelt får skabt plads til flere på arbejdsmarkedet gennem de nødvendige strukturreformer.
Sådanne initiativer må vi altså nøjes med i debatten i dag at efterlyse fra regeringens side, for der er ikke optakt til, at der bliver taget yderligere initiativer i forhold til det, vi har hørt i dag.